Peter Skaarup (DF), 2000-05-04:
Dansk Folkeparti var ikke tilfreds med den særlov eller nødlov, eller hvad man nu kaldte den, der blev indgået omkring kosovoflygtninge, der er kommet til Danmark.
Grunden til, at vi ikke var tilfredse med den, var, at vi mente, at resultatet for de personer, der var inkluderede i loven, nemlig de ca. 3.000 kosovoflygtninge, vi har fået til Danmark, ville blive, at de ville forblive i Danmark i en længere periode end den, man havde forudset. Ideen var jo, at de personer skulle vende tilbage, når der var fred, når der var bevilget nogle penge til genopbygning, sådan at der var noget at vende tilbage til.
De flygtninge, som kom til Albanien i forbindelse med krigen dernede, er for lang tid siden vendt tilbage til Kosovo og er installeret dernede på bedste vis, og på samme måde mente vi, at de flygtninge, der var kommet til Danmark, ikke skulle være omfattet af en lov, men hvis de overhovedet skulle til Danmark, så skulle man sørge for, at de kom hjem med det samme. Det er ikke sket, og dermed er de spådomme, vi kom med, faktisk blevet opfyldt.
Man har ikke fået tilbagesendt de flygtninge, som man havde regnet med.
Det står jo også i bemærkningerne til forslaget - det er også fremgået løbende af de tal og statistikker, vi har fået - at det kun er ca. en tredjedel af de kosovoflygtninge, der kom til Danmark, der er vendt tilbage, og det var vores opfattelse, at de kosovoflygtninge, der kom til Danmark, egentlig burde være behandlet på samme måde som de flygtninge, der kom til Albanien, hvor en række lande heldigvis ydede god bistand til, at personerne kunne få den mad og det husly, de skulle have, således at de efterfølgende kunne vende tilbage. Men det er altså ikke sket med de flygtninge, der kom til Danmark, og det betragter vi som endnu et eksempel på en fejlslagen flygtningepolitik her i landet.
Vi kan lidt sammenligne med situationen omkring de bosniske flygtninge, hvor der i sin tid kom ca. 20.000 bosniske flygtninge til Danmark, og hvor der til trods for, at man har investeret utrolig mange ressourcer i at få en fred igennem i Bosnien, og den faktisk har eksisteret i en rigtig god, lang periode, så er der forsvindende få bosniske flygtninge, der nogen sinde er vendt tilbage.
Dette til trods for, at man fra Folketingets side sagde, at de ville vende tilbage alligevel.
Så der er store problemer i det her, fordi man ligesom foregøgler, at de flygtninge, der kommer til Danmark, vender tilbage, men det gør de rent faktisk ikke.
Det er endnu et eksempel på noget, vi synes har været negativt: at man har lavet en sådan præmie, fordi det giver en fortrydelsesret, der gør, at flygtningestrømmen vender den anden vej og tilbage til Danmark.
Desværre kan man så se, at der allerede er personer, der nu får opholdstilladelse, jf. forslaget, og samtidig kan vi så også se, at der er næsten 2.000 personer, der ikke er vendt tilbage.
Dér skal mit spørgsmål så være til indenrigsministeren, om indenrigsministeren vil tage initiativ til, at den tilbagesendelse sker inden for den nærmeste tid, efter at loven er blevet vedtaget, eller rettere: Hvornår forventer indenrigsministeren, at de personer, som er vendt tilbage, dvs. som ikke er vendt tilbage, dvs. et flertal af kosovoalbanerne, kan vende tilbage til deres hjemland? Jeg vil også allerede nu bebude, at vi vil stille et ændringsforslag, der går på, at de personer, der får opholdstilladelse, selv om man fra Folketingets flertals side sagde, at det ikke ville ske, ikke skal have den opholdstilladelse, men vi skal sørge for at hjælpe de personer tilbage til nærområdet, hvor de kom fra i sin tid.